Խեթական կամ հեթական արձանագրությունները կարդալու սկզբունքերի մասին նախագիտելիք հաղորդելուց հետո գրքի 16 գլուխներում Վարուժ Ներսեսյանը քայլ առ քայլ վերարտադրում է գտնված հինգ կնիքների ընթերցման պատմությունը և բացահայտելով անճշտություններն ու աղավաղումները՝ ներկայացնում սեփական տարբերակը։ Հետարքիր են նրա դիտարկումները արձանագրությունների լեզուն և հնչողությունն աղավաղելու նախադեպերի վերաբերյալ։ Օրինակ` խեթագետների առաջարկած (li12) նշումը, ինչը նշանակում է, որ այդ վանկը 12 տարբեր իմաստներ ունի, հիմնավոր է համարում միայն այն պարագայում, եթե խեթերեն բոլոր արձանագրությունները վերծանված լինեին, մինչդեռ հայտնի է, որ այդպես չէ`չվերծանված գրերն անհամեմատ շատ են: Իսկ խեթերենի ընթերցանության և հնչողության որոշ ահմանված կանոններ, ըստ Վ. Ներսեսյանի, կարող էին ապացուցվել միայն ձայնագրված տեքստերի կամ գոնե ուսումնական մանրամասն ձեռնարկների առկայությամբ, որոնցում խեթերենի դասատուն կբացատրի այդ կանոնները։ Բնականաբար` դրանք նույնպես չկան։ Խոսելով «հնչյունային լրացուցիչ» (phonetic complement) եզրաբառի մասին՝ գիտնականը գրում է, թե այն կարծես հատուկ ստեղծվել է մեռած համարվող խեթերենի բնագրերը ոչ թե կարդալու, այլ աղավաղելու համար։ Օրինակ Է. Սթորտանտն իր «Խեթերենի քրեստոմատիա” գրքում գրում է, թե տողի վերևում այդ հնչյունային լրացուցիչը տեղադրելով՝ խեթերեն գրողներն ընթերցողին հասկացրել են, թե այն չպետք է կարդացվի։ Ներկայացնելով The Appologi of Hatusilis կոչվող բնագրի նախնական՝ գերմանական և վերատպություն ամերիկյան տարբերակները՝ Ներսեսյանը ցույց է տալիս, որ ամերիկյան տարբերակում աղավաղումներ կան։ Ի վերջո խոսելով հանրահայտ գիտնական Ֆրեդերիկ Հրոզնու հիմնավորման մասին, թե ինչու խեթերենը չէր կարող հայերեն լինել, իբր որովհետև«խեթերեն մեհենագրերի և մաշտոցյան տառերի գործարկման միջև ընկած է 1000-1200 տարի հեռավորություն, որն արգելում է այդ երկուսի առնչությունը», հայ գիտնականը նշում է, որ նախ` տարբերությունն ավելի մեծ է՝ 2000 տարի, ապա` այդպես դատելու պարագայում չպետք է առնչություն տեսնել սասանյան պարսիկների և հին պարսկերենով արված սեպագիր արձանագրությունների միջև: Մինչդեռ հայերի և խեթերի առնչությունները ժխտելու համար հենց այս «փաստարկն» է առաջնայինը համարվել։